**Rein Kilk** (sündinud 8. märtsil 1953) on eesti ettevõtja.

Ta tegutseb või on olnud tegev kinnisvara-, meedia-, metalli-, restorani-, turva-, toiduaine- ja trükitööstuses, sadamaäris ning metsanduse ja põllumajanduse valdkonnas. Kilgile kuulus varem 50% toidukontsernist AS Pere ja tema omanduses on Eesti suurim erasadam AS Pärnu Sadam. Kilk on tähelepanu pälvinud ka seoses vanade hoonete restaureerimisega.

2003–2021 oli Rein Kilk Eesti Sõudeliidu president, aastatel 2004–2012 oli ta Eesti Olümpiakomitee täitevkomitee liige.

Elulugu
-------

Rein Kilk sündis ajalooõpetajate perekonna esimese lapsena.

1971. aastal lõpetas ta Tartu 5. keskkooli (praeguse Tamme Gümnaasiumi) ja andis paberid sisse Tartu Ülikooli õigusteaduse erialale, kuhu võeti vastu kaugõppesse. Kuna kohustuslikust sõjaväeteenistusest vabastati ainult arstliku tõendi alusel või päevases õppes olijad, pidi ta juba 1972. aasta mais (enne esimese õppeaasta lõppu) alustama kaheaastase väeteenistusega, mis möödus peamiselt Ukrainas.

Pärast sõjaväest naasmist asus ta taas kaugõppesse ning läks ligi pooleks aastaks Eesti Loomakasvatuse ja Veterinaaria Teadusliku Uurimise Instituuti laborandi ametikohale tööle. Seejärel töötas ta Tartu näidissovhoosis kraavikaevajana ja tutvus lähemalt ka köögiviljakasvatusega, millest sai hiljem tema esimene äriline tegevus.

Pärast sõjaväeteenistuse lõppu sai ühtlasi alguse Rein Kilgi aktiivne sportlaskarjäär, mis möödus spordiühingus Jõud ja kestis umbes seitse aastat. Jooksutreeninguid alustas ta treener Elmot Heido käe all alles 21. eluaastal ning seadis eesmärgiks olümpiavõidu. Rein Kilk jõudis NSV Liidu meistrikandidaadi normini nii pikamaajooksus kui ka mitmevõistluses. Eesti meistrivõistlustel võitis ta 1979. aastal 10 000 meetri jooksus pronksi, 1981. aastal samal alal hõbeda ning 12 kilomeetri murdmaajooksus pronksi. Samasse aastasse jäi ka võit jooksul ümber Viljandi järve. Kui ta 10 000 meetri jooksus 30.39-ga Eesti hooaja edetabelis viiendat kohta hoidis (tolleaegne Eesti rekord oli 1978. aastal Enn Selliku joostud 27.40,61, mis on jäänud tänaseni selle distantsi Eesti rekordiks), leidis Rein Kilk viimaks, et olümpiavõitjaks ta sündinud ei ole. 1981. aastal jäi sport tagaplaanile.

Teekond ettevõtlusse sai samuti alguse tänu spordile. Nimelt kasvatas üks Rein Kilgi treeningukaaslane, 800 meetri jooksja Einar Sõrra, Elva lähistel kurke. Nähes selles head teenimisvõimalust, sai Rein Kilk innustust oma esimese kurgimaja püstipanekuks 1981. aastal. Sellega oli seotud ka töö Tartu näidissovhoosis. Kuna köögivilju sai kasvatatud üle tol ajal lubatud normi, ohustas teda ka kriminaalasi. Aasta hiljem alustas ta rooside kasvatamist, mis jätkub Marga Roosikasvatuse kaudu tänapäevani.

1980ndate lõpus kuulus Rein Kilk Rahvarinde volikogusse ja Rahvarinde saadikuna ka Tartu linna 1989. aastal valitud volikokku, kus oli 1992. aastani.

Pärast Eesti taasiseseisvumist jõudis Rein Kilk äärmiselt tulusa metalliärini, mis õitses tänu metallihindade langusele Venemaal. 1993. aastal kuulutati Eestis metalliäri illegaalseks. Kehtestati lausa kriminaalvastutus metalliveo eeskirjade rikkumise eest ning see tõi kaasa Rein Kilgi metalliäri lõpu. Sealt pärineb ka tema ütlus "Metall ei ole ju kriminaalsem kaup kui koorejäätis".

Järgnevalt tegi Rein Kilk Ameerika Ühendriikides äri liulaudadega, kus jõudis õunakujulise liulaua patenteerimiseni ning teenis enam kui 100 000 seesuguse toote müügilt 1995. ja 1996. aastal kokku ligi 80 000 USA dollarit. Ilmselt oleks äri veelgi edukamalt jätkunud, kuid tekkisid lahkhelid Eesti tootjaga ning Rein Kilk lõpetas liulaudadega kauplemise.

Seejärel lõi Rein Kilk kaasa ka meediaäris. Talle kuulus osalus Tartu Päikeseraadios, Pärnu Raadios ja Tallinna raadiojaamas Mega FM. Viimase müüs ta aga 1999. aasta lõpus Skandinaavia meediaettevõttele Modern Times Group, millele kuulub ka näiteks telekanal TV3.

2004.–2007. aastal oli Rein Kilgile kuuluv ettevõte Nurmus Grupp Eesti suurim lambakasvataja.

1. oktoobril 2006 omandas Rein Kilgile kuuluv tapamaja OÜ Ahto Sirel Tartumaal Konguta vallas asuva aktsiaseltsi Lihameister lihatööstuse, palgates seda juhtima Elmut Paaveli, endise Valga Lihatööstuse juhataja ja aktsionäri. Sama aasta 6. oktoobril ühendasid ärimehed Rein Kilk ja Neeme Raig kõik oma ettevõtted AS Pere alla, luues sellega Lõuna-Eesti suurima toidukontserni.

17. aprillil 2007 kuulutas Pärnu maakohus välja Rein Kilgile kuuluva Zelluloosi vabaajakeskuse ehitanud AS L.Rei pankroti. Pankrotiavalduse esitas Rein Kilgi teine ettevõte OÜ Likante 0,4 miljoni krooni suuruse laenulepingu põhjal. L.Rei võlg ulatus mitme miljoni kroonini, sealhulgas võlgneti AS Eesti Ehitus tütarettevõttele OÜ Mapri Projekt koos viivistega 2,6 miljonit krooni. Sama aasta 29. mail kuulutas Pärnu maakohus pankroti teiselegi Rein Kilgi ettevõttele, L.Rei ühele omanikfirmale OÜ Premia Invest.

2009. aastal müüs Rein Kilgi valdusfirma Transcom Grupp turvafirmale Pristis ettevõtte Skorpion Julgestusteenistus. Väidetavalt oli tehingu hind 30 miljonit krooni. Sellest jäi aga 13 miljonit maksmata ning algas firmadevaheline vaidlus, mis lõppes 2011. aastal kaubandus-tööstuskoja juures tegutseva arbitraažikohtu otsusega Kilgi ettevõtte kasuks.

Aastal 2012 viisid pikaajalised majandusraskused pankrotini ettevõtted AS Werol Tehased ja Lihameister. Tõsistesse raskustesse sattus ka AS Pere kontsern, mis pankrotistus 2012. aasta oktoobris.

2015. aastal ilmus Tarmo Teeväli ja Jaano Martin Otsa raamat "Kaval Kilk ja kaksteist lolli: pankrottimine kui uue aja hobusevargus", milles on mälestusi Rein Kilgist. Teda esindava advokaadibüroo nõudmisel korjati teos novembris raamatulettidelt seoses ähvardusega esitada kirjastaja Raamatuvägi OÜ vastu nõue. Et nõuet ei esitatud, naasis raamat mõne nädala pärast poodidesse ja on müügil tänaseni.

2016. aastal esitati Rein Kilgile kriminaalsüüdistus AS-i Pere maksejõuetuse põhjustamises.

Tunnustus
---------

* 1995 – aasta ärimees
* 2005 – Valgetähe IV klassi teenetemärk
* 2007 – Tartu aasta teo tiitel Athena ja Volga maja restaureerimise eest
* 2015 – pressivaenlane

Isiklikku
---------

Rein Kilgil on kahest suhtest viis tütart ja kaks poega.

Tal on viis aastat noorem vend Andres.

Rein Kilk mängib saksofoni ja tegeleb muuhulgas ka kunstiga. Oma 50. sünnipäeval avas ta isikunäituse, kus eksponeeris enda loodud serigraafiatehnikas teoseid, kompositsioone ja skulptuure.

Ta kuulub Kaitseliidu Tartu maleva Akadeemilisse malevkonda.

25. augustil 2007 abiellus Kaspar Kokk Rein Kilgi tütre Annaliisiga.

Viited
------

1. ↑  "Äripäeva rikaste TOP 2008". Originaali arhiivikoopia seisuga 3. juuli 2009. Vaadatud 17. juunil 2009.
2. ↑  "Äripäeva rikaste TOP". Originaali arhiivikoopia seisuga 12. juuni 2016. Vaadatud 2. juunil 2016.
3. 1 2  Sõudeliidu juhatus
4. 1 2 3 4  Eda-Liis Kann: "Aasta ärimees Rein Kilk"[*alaline kõdulink*] Äripäev, 26. jaanuar 2005
5. ↑  Aivar Hundimägi: "Rikaste TOP: Rein Kilk – tegi Pindi nime tuntuks"[*alaline kõdulink*] Äripäev, 11. jaanuar 2010
6. 1 2 3 4  Biograafia ESBL-is
7. 1 2 3 4  Peeter Raidla. "Rein Kilk – miljonisadu saksofonihelide saatel", Äripäeva Kirjastus 2005
8. ↑  Kergejoustik.ee > Eesti rekordite areng > Meeste 10 000 meetri jooks
9. ↑  "Rein Kilk tahtis saada olümpiavõitjaks"[*alaline kõdulink*] Maaleht, 14. detsember 2006
10. ↑  "Eesti suurima lambakarja loomad müüakse välismaale" Roheline Värav, 17. juuni 2009
11. ↑  "Kes? Mis? Kus?" 2008, lk 290
12. ↑  "Kes? Mis? Kus?" 2008, lk 291
13. ↑  "Kes? Mis? Kus?" 2008, lk 319
14. ↑  "Rein Kilgi firma võitis arbitraaživaidluse Pristisega" e24.ee, 17. august 2011
15. ↑  "Kohus kuulutas välja Weroli pankroti" ERR, 5. aprill 2012
16. ↑  "Kohus kuulutas välja Rein Kilgi Lihameistri pankroti" ERR, 11. aprill 2012
17. ↑  "Maksuamet ja AS Pere võivad pankrotiasjas sõlmida kompromissi" Delfi Majandus, 30. aprill 2012
18. ↑  "Üks Kilgi äri jälle pankrotis" Maaleht, 1. november 2012
19. ↑  "1. OSA: Poelettidelt ärakorjatud teos paljastab Rein Kilgi salatrikid: loll saab "Eestimaa kreeklasega" äri tehes alati peksa!" Delfi, 24. november 2015
20. ↑  Anne Soosalu "Kavala Kilgi raamat ajas päris-Kilgi marru! Pahane ärimees käskis raamatud lettidelt ära korjata ja ähvardab kirjastajat kohtuga" Delfi, 24. november 2015
21. ↑  "Rein Kilgi advokaadid lasid raamatu "Kaval Kilk ja kaksteist lolli" lettidelt eemaldada" ERR, 25. november 2015
22. ↑  "Keelatud raamat tagasi poelettidel: "Kaval kilk ja kaksteist lolli" on alates tänasest taas müügil!" Delfi, 2. detsember 2015
23. ↑  "Ettevõtja Rein Kilk sai kriminaalsüüdistuse" ERR, 2. juuni 2016
24. ↑  Eesti Vabariigi teenetemärkide kavalerid: Rein Kilk[*alaline kõdulink*]
25. ↑  Mari-Liis Hüvato: "Rein Kilk jätkab pilvedes kõndi"[*alaline kõdulink*] Tartu Postimees, 28. detsember 2007
26. ↑  "Akadeemilised kaitseliitlased tähistavad aastapäeva". Originaali arhiivikoopia seisuga 10. aprill 2005. Vaadatud 10. aprillil 2005.
27. ↑  "Kes? Mis? Kus?" 2008, lk 454

Kirjandus
---------

* Peeter Raidla. "Rein Kilk – miljonisadu saksofonihelide saatel" Tallinn: Äripäeva Kirjastus, 2005, ISBN 9985957636
* Tarmo Teeväli, Jaano Martin Ots. "Kaval Kilk ja kaksteist lolli: pankrottimine kui uue aja hobusevargus" Tallinn: Raamatuvägi, 2015, ISBN 9789949386994

Välislingid
-----------

* Anneli Ammas: "Kas Rein Kilk millalgi ka peatub?" Eesti Päevaleht, 24. mai 2003
* Eda-Liis Kann: "Aasta ärimees Rein Kilk" Äripäev, 26. jaanuar 2005
* Janar Filippov: "Eesti suurim kinnisvarapettus" Eesti Ekspress, 3. veebruar 2005
* Ester Vilgats: "Rein Kilk: Eesti riigis on praegu tõeline kuldaeg, seda tuleb püüda maksimaalselt ära kasutada" Pärnu Postimees, 3. august 2005
* "Rein Kilk tahab Pärnu rannapaviljonid taastada" Pärnu Postimees, 14. oktoober 2005
* Silja Lättemäe: "Rein Kilk: Werol tuleb pankrotist päästa" Maaleht, 2. veebruar 2006
* Madis Jürgen: "Rein Kilk: jõukus muudab inimese leplikuks, sallivaks ja sõbralikuks" Eesti Ekspress, 9. veebruar 2006
* Toivo Tänavsuu: "Rein Kilk ostis Weroli, Sõõrumaa loobus" Eesti Päevaleht (arileht.ee), 1. august 2006
* "Rein Kilk ühendab toiduainete tootmise ja toitlustusfirmad" ERR, 6. oktoober 2006
* "Rein Kilk lõpetab majade restaureerimise ära" Postimees, 14. mai 2007
* Andres Reimer: "Rein Kilk: tahan saada Eesti suurimaks toiduainetöösturiks" Eesti Päevaleht (arileht.ee), 17. oktoober 2007
* Mari-Liis Hüvato: "Rein Kilk jätkab pilvedes kõndi" Tartu Postimees, 28. detsember 2007
* Foto Rein Kilgist presidendi vastuvõtul Estonia teatris 2008. aastal
* Priit Pullerits: "Rein Kilk leiab ööpäevas üle 24 tunni" Postimees, 19. jaanuar 2008
* Toivo Tänavsuu: "Suur vennatapp Rein Kilgi Peres" Eesti Ekspress, 27. märts 2009
* Nils Niitra: "Rein Kilgi firmast ei jäänud alles punast krossigi" Tartu Postimees, 3. juuni 2009
* Nils Niitra: "Kilgi lambakasvatusfirmast jäid alles vaid riismed" Tartu Postimees, 11. juuni 2009
* Nils Niitra: "Rein Kilk nõuab oma firmadelt kasumit" Tartu Postimees, 9. september 2009
* Kadri Paas: "Neeme Raigi ja tema väimees Rein Kilki firma Pere Leiva varade kantimine lõppes miljonitesse küündiva kahjunõudega" Äripäev, 14. aprill 2010
* Eeva Variksoo: "Rein Kilk: 1991. aastal oli asi klaar ja selge, et oleme iseseisvad" Delfi Majandus, 20. august 2011
* "Rein Kilgi Transcomi puhaskasum langes mullu 37 protsenti" Pärnu Postimees, 6. september 2011
* Kilgi vorstivabrik lõpetas tootmise, Tartu Postimees, 3. veebruar 2012
* "Kilgil on suur osa varast alles" Eesti Ekspress, 3. mai 2012